L-Ewwel Pitazz – Paragrafi 291-300 Darba jien rajt persuna ser tagħmel dnub mejjet. Jien tlabt lill-Mulej jibgħatli l-ikbar torturi sabiex dik ir-ruħ issalva. Imbagħad f'daqqa waħda ħassejt l-uġigħ terribli tal-kuruna tax-xewk fuq rasi. Damet għal żmien twil mhux ħażin, imma dik il-persuna baqgħet fil-grazzja tal-Mulej. O Ġesu' tiegħi, kemm hija ħaġa faċli li wieħed isir qaddis; kulma hemm bżonn ftit rieda tajba. Jekk Ġesu' jara din id-daqsxejn rieda tajba fir-ruħ Huwa jgħaġġel sabiex jagħti lilu nnifsu lir-ruħ, u xejn ma jwaqqfu, la difetti u lanqas waqgħat – assolutament xejn. Ġesu' jkun anzjuż li jgħinha lil dik ir-ruħ, u jekk hija tibqa' fidila għal din il-grazzja minn Alla, f'qasir żmien tkun tista' tilħaq l-ogħla grad ta' qdusija possibli għall-kreatura hawn fl-art. Alla hu ġeneruż u ma jiċħad il-grazzja Tiegħu lil ħadd. Fil-fatt, huwa jagħti ħafna iktar milli nitolbuh. Fedelta' lejn l-ispirazzjonijiet tal-Ispirtu s-Santu – din hija l-iqsar rotta. + Meta ruħ tħobb lil Alla sinċerament, hi m'għandha tibża' minn xejn fil-ħajja spirtwali. Għandha tissottometti ruħha għall-azzjoni tal-grazzja, u m'għandha tpoġġi fuqha innfisha l-ebda restrizzjoni meta tikkomunika mal-Mulej. + Meta Ġesu' affaxxinani bis-sbuħija Tiegħu u ġibidni lejh, jiena mbagħad rajt x'kien hemm f'ruħi li ma kienx jogħġbu u ddeċidejt li neħħieh, jiswieli x'jiswieli; u bl-għajnuna tal-grazzja ta' Alla; neħħejtu mill-ewwel. Din il-qalb kbira għoġbitu lill-Mulej, u minn dak il-waqt Alla beda jagħtini grazzji ikbar. Fil-ħajja interjuri tiegħi qatt ma nuża r-raġuni; ma nanalizzax it-toroq li jmexxini fihom l-Ispirtu ta' Alla. Għalija biżżejjed li naf li jiena maħbuba u li jiena nħobb, Imħabba safja tagħmilhieli possibli li nkun naf lil Alla u nifhem ħafna misteri. Il-konfessur tiegħi huwa oraklu għalija. Il-kelma tiegħu hija sagra għalija – qiegħda nitkellem dwar id-Direttur Spiritwali (Dun Sopocko). + Darba l-Mulej qalli: Ġib ruħek bħal tallab li ma jitlaqx meta jirċievi iktar flus (milli jkun talab), imma jrodd il-ħajr b'ħeġġa ikbar. Inti wkoll m'għandekx titlaq u tgħid li m'intix denja li tirċievi grazzji ikbar meta jiena nagħtihomlok. Jiena naf li m'intix denja, imma ifraħ iżjed u iżjed u ħu miegħek kemm tista' teżori mill-Qalb Tiegħi daqskemm inti tiflaħ iġġorr, għax imbagħad inti togħġobni iktar. U Jiena ngħidlek ħaġa oħra: ħu dawn il-grazzji mhux għalik biss, imma wkoll għall-oħrajn; jiġifieri, ħajjar lill-erwieħ li inti tiġi f'kuntatt magħhom jafdaw fil-ħniena Tiegħi bla tarf. Kemm inħobb lil dawk l-erwieħ li juru fiduċja sħiħa Fija! Jiena nagħmel kollox għalihom. + F'dak il-waqt Ġesu' staqsieni, Binti, kif inhu sejjer l-irtir tiegħek? Jiena weġibt. "Imma Ġesu' inti taf kif inhu sejjer." Iva, Jiena naf, imma rrid nismagħha mingħandek stess u minn qalbek. O Mgħallem tiegħi, meta tkun tmexxini Inti, kollox imur sewwa, u jiena qiegħda nitolbok, Mulej, li qatt ma tħallini." U Ġesu' qal, Iva, Jiena nkun miegħek dejjem, jekk int tibqa' dejjem tifla ċkejkna u ma tibża' minn xejn. Bħalma Jiena kont il-bidu tiegħek hawnhekk, hekk ukoll inkun it-tmiem tiegħek. Toqgħodx tiddependi minn kreaturi oħra, ukoll fl-iċken affarijiet, għax din il-ħaġa ma togħġobnix. Jiena rrid inkun waħdi ġewwa ruħek. Jiena nagħti dawl u saħħa lil ruħek, u inti titgħallem mingħand ir-rappreżentant Tiegħi li Jiena qiegħed fik, u l-inċertezza tiegħek tisparixxi bħalma ċ-ċpar jgħib quddiem ir-raġġi tax-xemx. + O Tjieba l-Aktar Għolja, jiena rrid inħobbok bħalma qatt ħadd ma ħabbek fuq din l-art! Jiena rrid nadurak b'kull mument ta' ħajti u ngħaqqad ir-rieda tiegħi mill-qrib mar-rieda qaddisa Tiegħek. Ħajti mhix bla interess jew monotona, imma hija varjata bħal ġnien mimli fjuri jfuħu, sakemm nasal fejn ma nafx liema fjura rrid naqta' l-ewwel, il-ġilji tat-tbatija jew il-warda tal-imħabba tal-proxxmu jew il-vjola tal-umilta'. Minix sejra nagħmel lista ta' dawn it-teżori li jfawwru kull jum ta' ħajti. Hija ħaġa kbira li inti tkun taf li għandek tagħmel użu mill-mument ta' issa. + Ġesu', Dawl l-Aktar Għoli, agħtini l-grazzja li nkun naf lili nnifsi, u infed id-dlamijiet ta' ruħi bid-Dawl Tiegħek, u imla l-abbiss ta'ruħi bik stess, għaliex Inti biss (...) O Ġesu' tiegħi, li Inti l-Ħajja, it-Triq u l-Verita', jiena nitolbok iżżommni qrib Tiegħek bħalma omm iżżomm it-tarbija tagħha magħfusa magħha, għax jiena mhux biss tarbija bla saħħa, imma jiena taħlita u ġabra ta' miżerja u xejn. Il-Misteru tar-Ruħ. Vilnius,1934 Meta, darba, l-konfessur tiegħi qalli nsaqsi lill-Mulej Ġesu' xi jfissru ż-żewġ raġġi fix-xbieha, jiena weġibt, 'Tajjeb ħafna, nistaqsi lill-Mulej.' Waqt it-talb jiena smajt dan il-kliem ġewwa fija: Iż-żewġ raġġi jfissru Demm u Ilma. Ir-raġġ l-abjad jissimbolizza l-Ilma li jsaffi lill-erwieħ u jagħmilhom ġusti. Ir-raġġ l-aħmar jissimbolizza d-Demm li hu l-ħajja tal-erwieħ... Dawn iż-żewġ raġġi ħarġu mill-qiegħ nett tal-ħniena tenera Tiegħi meta l-Qalb agonizzanti Tiegħi ġiet minfuda b'lanza fuq s-Salib. Dawn ir-raġġi iħarsu lill-erwieħ mill-korla ta' Missieri. Ħieni dak li jgħammar għall-kenn tagħhom, għax l-id ġusta ta' Alla ma tmissux. Jiena nixtieq li l-Ewwel Ħadd fuq l-Għid ikun il-Festa tal-Ħniena. 300. + Għid lis-serv fidil Tiegħi li f'dan il-jum, huwa għandu jgħid lid-dinja kollha bil-ħniena kbira Tiegħi; li kull min jersaq lejn l-Għajn tal-Ħajja f'dan il-jum jingħata maħfra sħiħa ta' dnubietu u l-kastig tagħhom. + Il-bnedmin ma jkollhomx paċi sakemm ma jdurux bil-fiduċja lejn il-Ħniena Tiegħi. + O kemm iweġġagħni n-nuqqas ta' fiduċja tar-ruħ! Ruħ bħal din tgħid li Jiena Qaddis u Ġust, imma ma temminx li Jiena Ħniena u ma tafdax fit-tjubija Tiegħi. Ukoll ix-xjaten jigglorifikaw il-Ġustizzja Tiegħi, imma ma jemmnux fit-tjubija Tiegħi. Qalbi tifraħ b'dan it-titlu ta' Ħniena.
Djarju ta' Swor Fawstina – L-1 Pitazz (par.291-300)